Краљ Алберт, у сукобу са угарском властелом, једва је успео да сакупи 25.000 војника и да се са Ђурђем састане у Сегедину. Поклонио му је замак Вилагош у зарандској жупанији. Ђурађ је новцем помагао припреме за крсташки рат. У Бечу и Будиму је грађена флота. Ђурађ се помиње међу првима на листи угарских барона који су краљу Алберту одобрили разрезивање пореза од једног дуката по свакој кући на име крсташког рата. Међутим, Алберт је октобра 1439. године умро у Несмељу. У угарској су отпочеле борбе за престо. Гргур се у Смедереву нагодио са султаном, предао град и добио земље свога деде Вука Бранковића на управу. Истовремено, звона на катедрали у Фиренци огласила су склапање црквене уније између источне и западне цркве. Фирентинска унија закључена је након вишегодишњег напора византијског цара Јована. Међутим, Византинци су јој се оштро успротивили те није довела до резултата. Византија губи мало угледа што је имала. Московска Русија оспорила је Цариграду вођство у православном свету. Српска патријаршија није ни послала представнике у Фиренцу. Ђурађ је такође био против уније.